Proiect

PARLAMENTUL REPUBLICII MOLDOVA

LEGE

pentru modificarea articolului 412 din Codul cu privire

la contravenţiile administrative


Parlamentul adoptă prezenta lege organică.


Articol unic. ( La articolul 412 din Codul cu privire la contravenţiile administrative, aprobat prin Legea  R.S.S. Moldoveneşti din 29 martie 1985 (Veştile Sovietului Suprem şi ale Guvernului R.S.S. Moldoveneşti, 1985, nr.3, art.47), cu completările şi modificările ulterioare, cuvintele „de la o sută cincizeci la două sute” se substituie cu cuvintele „de la două sute cincizeci la trei sute”.


Preşedintele Parlamentului

EXPUNERE DE MOTIVE

la proiectul de Lege pentru pentru modificarea articolului 41/2 din Codul cu privire la contravenţiile administrative
Inspecţia Muncii şi subdiviziunile sale teritoriale anual efectuează mai mult de 6000 controale. Obiectivul acestor controale este modul de respectare a legislaţiei muncii şi normelor de protecţie a muncii. Printre cele mai frecvente încălcări sunt admiterea restanţelor la plata salariilor pe un termen de două luni şi mai mult, fapt constatat la data efectuării controlului. Potrivit datelor statistice în ultimii doi ani se înregistrează restanţe esenţiale la plata salariilor cu tendinţă oscilatorie de diminuare. Astfel la data de 01. 09. 2007 suma restanţelor constituie 90905,1 mii lei, Acestea fiind comise de 480 agenţi economici.

Neachitarea salariilor în termenii stabiliţi, precum şi încălcarea altor norme ale legislaţiei muncii şi protecţiei muncii, constituie elemente esenţiale ale utilizării nelegale a muncii şi prejudiciază substanţial drepturile salariaţilor aplicabile în raporturile de muncă. Aceste încălcări au impus aplicarea diferitor mecanisme de conformare a angajatorilor la prevederile normelor de drept din domeniul muncii. Printre acestea se înscrie aplicarea sancţiunilor administrative persoanelor cu funcţii de răspundere care au comis încălcări ale legislaţiei.

Sînt frecvente cazuri cînd aplicarea mecanismelor legale (avertizări, prescripţii, sancţiuni administrative) nu asigură respectarea normelor de drept din domeniul muncii, fapt ce se confirmă prin multiplele petiţii parvenite de la salariaţi, de controalele întreprinse repetat la unii agenţi economici, precum şi de analiza activităţii de inspecţie din anii precedenţi. Astfel în urma controalelor repetate s-au stabilit cazuri în care angajatorul nu s-a conformat legislaţiei nici după aplicarea sancţiunii administrative, continuînd să admită nejustificat restanţe la plata salariilor pe durate semnificative de timp. În majoritatea cazurilor restanţele la plata salariilor se admit intenţionat de către conducătorii unităţilor controlate, depăşind termenul de achitare a salariului mai mult de două luni, folosind sursele financiare destinate plăţii salariilor în alte scopuri, neefectuînd plata salariilor în mod prioritar faţă de alte plăţi. 

În sensul celor relatate, angajatorul continuă să manifeste o atitudine nepăsătoare faţă de onorarea obligaţiunilor legale aferente raporturilor de muncă. La dezrădăcinarea şi combaterea unei asemenea atitudini poate contribui esenţial şi înăsprirea responsabilităţii juridice prin ridicarea nivelului amenzii administrative pentru încălcarea intenţionată a termenilor de plată a salariilor mai mult de două luni. 

Având în vedere cele relatate mai sus, în scopul asigurării aplicării corecte a legislaţiei şi altor acte normative din domeniul muncii, a fost elaborat proiectul de Lege pentru modificarea articolului 41/2 din Codul cu privire la contravenţiile administrative. Acest proiect vizează înăsprirea sancţiunii administrative pentru încălcarea intenţionată a termenilor de plată a salariilor mai mult de două luni.  

Proiectul în cauză este elaborat conform Programului Legislativ pentru anii 2005-2009, şi are menirea să asigure o abordare mai aspră a răspunderii angajatorului în raport cu prejudiciul provocat de neachitarea salariilor în termenii stabiliţi şi, în acelaşi timp, sporeşte responsabilitatea juridică a persoanelor cu funcţii de răspundere pentru încălcarea normelor de drept din domeniul muncii. Contribuind la formarea unei atitudini respectuoase faţă de onorarea responsabilităţilor ce decurg din raporturile de muncă, acesta va determina angajatorii să întreprindă acţiuni ample pentru asigurarea aplicării uniforme şi univoce a prevederilor legislaţiei referitoare la achitarea în termen a salariilor. 

Veceministru al economiei şi comerţului                         Sergiu SANICIUC
